Τζος Κερ

Ο Τζος Κερ (αγγλ. Josh Kerr, γενν. 8 Οκτωβρίου 1997) είναι Σκωτσέζος αθλητής του στίβου και συγκεκριμένα δρομέας μεσαίων αποστάσεων (ημιαντοχής) που αγωνίζεται κυρίως στον δρόμο 1.500 μέτρων. Είναι δύο φορές παγκόσμιος πρωταθλητής ανοικτού στίβου (στους νέους και στους άνδρες) και έχει χάλκινο μετάλλιο από τους Ολυμπιακούς Αγώνες του Τόκιο. Στον κλειστό στίβο έχει αναδειχθεί επίσης παγκόσμιος πρωταθλητής, αλλά στο αγώνισμα των 3.000 μέτρων. Κατέχει επίσης το ρεκόρ Ηνωμένου Βασιλείου στο παραδοσιακό βρετανικό αγώνισμα του ενός μιλίου, καθώς και το πανευρωπαϊκό στην ίδια απόσταση, αλλά στον κλειστό στίβο.

Ο Κερ αγωνιζόταν για λογαριασμό του Πανεπιστημίου του Νέου Μεξικού από το 2015 έως το 2018, ανακηρυσσόμενος τρεις φορές πρωταθλητής στο Κολεγιακό Πρωτάθλημα των ΗΠΑ (το NCAA). Το 2023 το Συμβούλιο Αθλητισμού της Σκωτίας (Sportscotland) τον ανεκήρυξε «Σκωτσέζο αθλητή της χρονιάς».

 Οικογένεια και πρώτα χρόνια 
Ο Τζος Κερ γεννήθηκε στο Εδιμβούργο. Η μητέρα του εργάζεται ως φυσιοθεραπεύτρια, ενώ ο πατέρας του και ο λίγο μεγαλύτερος αδελφός του, ο Τζέικ, παίζουν ράγκμπι. Ο Κερ άρχισε να τρέχει με τον Σύλλογο Στίβου του Εδιμβούργου από την ηλικία των οκτώ ετών. Στα 16 του άρχισε να επικοινωνεί με προπονητές σε πανεπιστήμια των ΗΠΑ, θέλοντας να αγωνισθεί στο Κολεγιακό Πρωτάθλημα των ΗΠΑ, το NCAA. Μετά από αρκετές απορρίψεις, τον δέχθηκε μόνο ο προπονητής στο Πανεπιστήμιο του Νέου Μεξικού. Το καλοκαίρι προτού πάει εκεί, ο Κερ ήρθε πρώτος στο Πανευρωπαϊκό Πρωτάθλημα Στίβου Νέων του 2015 (το «U20»).

Ο Κερ κατέκτησε τρεις τίτλους στο Κολεγιακό Πρωτάθλημα των ΗΠΑ, καταρρίπτοντας και το ρεκόρ αγώνων στα 1.500 μέτρα, στις 20 Απριλίου 2018, με επίδοση 3:35,01 έναντι του προηγούμενου 3:35,30 του Sydney Maree, που παρέμενε ακατάρριπτο από τον προηγούμενο αιώνα (1981) Ωστόσο στο πρωτάθλημα NCAA του 2018 τον Ιούνιο ο Κερ τερμάτισε τρίτος στα 1.500 μ..    

 Κυρίως σταδιοδρομία 
Μετά το πανεπιστήμιο ο Κερ υπέγραψε συμφωνία χορηγίας με την εταιρεία αθλητικών ειδών Brooks Sports του Σιάτλ, ώστε να έχει προπονητή τον Ντάνυ Μακκέυ. Τον Αύγουστο του 2019 έτρεξε στα 1.500 μ. στο Βρετανικό Πρωτάθλημα Στίβου, όπου κατέκτησε το αργυρό μετάλλιο, με πρώτο τον Νηλ Γκούρλυ. Αυτή η επίδοση ωστόσο έδωσε στον Κερ το «εισιτήριο» ώστε να εκπροσωπήσει τη χώρα στο Παγκόσμιο Πρωτάθλημα Στίβου 2019 στα 1.500 μ., όπου σημείωσε ατομικό ρεκόρ στον τελικό με 3:32,52 αλλά τερμάτισε έκτος.

Τον Ιούνιο του 2021 ο Κερ κατέκτησε το πρώτο του πρωτάθλημα Ηνωμένου Βασιλείου (Μεγάλης Βρετανίας), επικρατώντας στα 1.500 μέτρα. Η νίκη αυτή του εξασφάλισε θέση στην εθνική ολυμπιακή ομάδα στους Ολυμπιακούς Αγώνες του Τόκιο, που έγιναν το 2021 εξαιτίας της πανδημίας του κορωνοϊού. Στον τελικό των 1.500 μ. εκεί, ξεπερνώντας και πάλι τον εαυτό του (νέο ατομικό ρεκόρ με 3:29,05), ο Κερ τερμάτισε τρίτος πίσω από τον Νορβηγό Γιάκομπ Ίνγεμπριγκτσεν και τον Κενυάτη Τίμοθι Τσεριγιότ.

Στις 27 Φεβρουαρίου 2022 ο Κερ σημείωσε επίδοση 3:48,87 στο μίλι σε μίτινγκ κλειστού στίβου του Πανεπιστημίου της Βοστώνης, καταρρίπτοντας έτσι το πανευρωπαϊκό ρεκόρ κλειστού στίβου που κατείχε ο Ήμον Κόγκλαν από το 1983. Τον Ιούλιο, στα 1.500 μέτρα του Παγκόσμιου Πρωταθλήματος Στίβου 2022 στο Γιουτζήν του Όρεγκον, ο Κερ κατέλαβε την πέμπτη θέση με επίδοση 3:30,60. Στον τελικό των 1.500 μέτρων στο Παγκόσμιο Πρωτάθλημα Στίβου 2023, στις 23 Αυγούστου, ο Κερ τα πήγε πολύ καλύτερα, νικώντας τον διάσημο Νορβηγό Γιάκομπ Ίνγεμπριγκτσεν.

Στις 2 Μαρτίου 2024 ο Κερ σημείωσε επίδοση 7:42,98 προκειμένου να κερδίσει τον αγώνα των 3.000 μέτρων στο Παγκόσμιο Πρωτάθλημα Κλειστού Στίβου, που έγινε στη Γλασκώβη.

Στις 25 Μαΐου στο Diamond League του Γιουτζήν, ο Κερ τερμάτισε πρώτος στον ιστορικό αγώνα «Μίλι του Μπάουερμαν» με χρόνο 3:45,34 που απετέλεσε νέο βρετανικό ρεκόρ, αφήνοντας δεύτερο τον Γιάκομπ Ίνγεμπριγκτσεν (3:45.60). Το ρεκόρ του Κερ συνέτριψε το προηγούμενο του Στηβ Κραμ κατά σχεδόν ένα ολόκληρο δευτερόλεπτο και τον κατέστησε τον έκτο ταχύτερο αθλητή στο μίλι στην ιστορία. Ο αγώνας ήταν πολυαναμενόμενος ως «ρεβάνς» του Ίνγεμπριγκτσεν, τόσο ώστε να αποκληθεί «το μίλι του αιώνα».

Παραπομπές

 Εξωτερικοί σύνδεσμοι 

 Ο Τζος Κερ στον ιστότοπο του World Athletics
 Ο Κερ στην Ευρωπαϊκή Ομοσπονδία Στίβου
 Ο Κερ στη Βρετανική Ομοσπονδία Στίβου
 Ο Κερ στο olympics.com
 Ο Κερ στο «Team Scotland»

Κατηγορία:Βρετανοί αθλητές του στίβου
Κατηγορία:Σκωτσέζοι αθλητές
Κατηγορία:Δρομείς μεσαίων αποστάσεων
Κατηγορία:Βρετανοί Ολυμπιονίκες
Κατηγορία:Αθλητές του στίβου στους Θερινούς Ολυμπιακούς Αγώνες 2020
Κατηγορία:Παγκόσμιοι πρωταθλητές στίβου